
Odbor za proračun
BRUSELJ
Zadeva:	<Titre>Uporaba Evropskega sklada za prilagoditev globalizaciji za presežne delavce na podlagi vloge Nemčije – EGF/2025/002/DE/Goodyear 2</Titre> <DocRef>(2025/0245(BUD))</DocRef>
Spoštovani gospod predsednik!
Odboru za zaposlovanje in socialne zadeve je bilo v postopku iz naslova naloženo, da pripravi mnenje in ga predloži vašemu odboru. Na seji 2. septembra 2025 je odločil, da bo poslal mnenje v obliki pisma.
Vprašanje je obravnaval na seji 8. septembra 2025. Na tej seji se je odločil, da Odboru za proračun kot pristojnemu odboru predloži mnenje, navedeno v nadaljevanju.
Lep pozdrav!
Li Andersson


MNENJE
A.	Ker je Nemčija 10. marca 2025 vložila vlogo za uporabo Evropskega sklada za prilagoditev globalizaciji za presežne delavce (ESPG) v skladu s členom 8(1) Uredbe (EU) 2021/691 (uredba o ESPG) zaradi presežkov v podjetju Goodyear (Goodyear Germany GmbH) v Nemčiji; ker je podjetje delovalo v gospodarskem sektorju, razvrščenem v oddelek 22 NACE po reviziji 2 (Proizvodnja izdelkov iz gume in plastičnih mas); ker je do odpustov prišlo v regiji na ravni NUTS 2 Kassel (DE73) in Darmstadt (DE71), in sicer zaradi presežnih delovnih mest v proizvodnih obratih podjetja Goodyear v Fuldi in Hanauu;
B.	ker je Nemčija predložila vlogo v skladu z merilom za pomoč iz člena 4(2), točka (a), uredbe (EU) 2021/691, ki zahteva prenehanje opravljanja dejavnosti za vsaj 200 presežnih delavcev v štirimesečnem referenčnem obdobju (v tem primeru od 1. septembra 2024 do 1. januarja 2025) v podjetju v državi članici, vključno s presežnimi delavci pri dobaviteljih ali proizvajalcih v poproizvodni fazi in/ali samozaposlenimi osebami, ki so prenehale opravljati dejavnost; ker je Komisija to vlogo ocenila in v skladu z vsemi veljavnimi določbami uredbe o ESPG ugotovila, da so pogoji za finančni prispevek iz ESPG izpolnjeni;
C.	ker se vloga nanaša na 1 171 presežnih delavcev, ki so prenehali delovno aktivnost;
D.	ker je Komisija 26. avgusta 2025 Parlamentu in Svetu predložila predlog sklepa o uporabi sredstev ESPG v korist Nemčije, da bi podprla ponovno vključitev 915 ciljnih upravičencev na trg dela;
E.	ker so dogodki, ki so povzročili te presežke, zaprtje enega od proizvodnih obratov podjetja Goodyear v Nemčiji in delno zaprtje drugega, v obeh primerih zaradi globalizacije; ker je podjetje Goodyear Tire & Rubber Company eden od vodilnih svetovnih proizvajalcev pnevmatik s sedežem v Hanauu; ker je konec leta 2017 podjetje Goodyear moralo zapreti svoj proizvodni obrat v Philippsburgu, za katerega je bila vložena vloga za pomoč iz ESPG z referenco EGF/2017/008 DE/Goodyear; ker ta vloga v okviru nadaljnjega postopka prestrukturiranja sledi zaprtju proizvodnega obrata v Fuldi in delni zaustavitvi proizvodnih obratov v Hanauu; ker se drugi obrati v Nemčiji nahajajo v mestih Fürstenwalde, Wittlich in Riesa; ker je hitro upadanje povpraševanja v sektorju pnevmatik skupaj z močnim pritiskom zaradi poceni uvoza iz Azije in stalnim naraščanjem stroškov (energija, plače) povzročilo strukturno presežno zmogljivost, zlasti v Nemčiji; ker se je zato podjetje Goodyear junija 2024 odločilo, da bo ustavilo proizvodnjo v obratu v Fuldi, kar je privedlo do zaprtja obrata, in zmanjšalo število zaposlenih na drugih lokacijah, zlasti v Hanauu;
F.	ker je Komisija poudarila, da bi bilo iskanje nove zaposlitve za večino delavcev podjetja Goodyear velik izziv, ki bo zahteval znatno ukrepanje, ker so njihove kvalifikacije v številnih primerih zastarele, ti delavci pa po svojem profilu spretnosti tradicionalne obdelave kavčuka močno odstopajo od potreb po zaposlovanju v zadevnih regijah;
H.	ker je Nemčija navedla, da sta delodajalec in svet delavcev 24. junija 2024 sklenila pogodbo o zaposlovanju in ustanovitvi prehodnega podjetja; ker po navedbah nemških organov podjetju, ki odpušča delavce, ni treba ustanoviti prehodnega podjetja ali prispevati k njegovi ustanovitvi; ker brez sodelovanja podjetja, ki odpušča delavce, prehodnega podjetja ne bi bilo; ker pa nemško socialno pravo določi pravni okvir, če podjetje, ki odpušča delavce, ponudi sodelovanje in se socialni partnerji strinjajo z ustanovitvijo prehodnega podjetja; ker prerazporeditev v ta prehodna podjetja poteka v več valovih na podlagi tristranskih sporazumov, podpisanih med podjetjem Goodyear Germany GmbH, zaposlenimi, in podjetjem PMB International GmbH, ki je bilo izbrano za upravljanje prehodnega podjetja;
I.	ker sredstva ESPG ne presegajo najvišjega letnega zneska 30 milijonov EUR (v cenah iz leta 2018), kot je določeno v členu 8 Uredbe Sveta (EU, Euratom) 2020/2093 z dne 17. decembra 2020 o določitvi večletnega finančnega okvira za obdobje 2021–2027, spremenjene z Uredbo Sveta (EU, Euratom) 2024/765 z dne 29. februarja 2024.
Zato Odbor za zaposlovanje in socialne zadeve poziva Odbor za proračun kot pristojni odbor, naj v svoj predlog resolucije vključi naslednje pobude:
1.	želi spomniti, da je namen ESPG izkazovati solidarnost z upravičenci in jih podpirati; meni, da bi morali biti finančni prispevki iz ESPG prvenstveno usmerjeni k aktivnim ukrepom na trgu dela in prilagojenim storitvam, s katerimi bi se upravičenci hitro ponovno vključili v dostojno in trajnostno zaposlitev v svojem prvotnem sektorju ali pa zunaj njega; poudarja, da je delavce pomembno pripraviti na nujno potrebni zeleni in digitalni prehod evropskega gospodarstva in družbe ter jim pri tem pomagati; v zvezi s tem ponovno poudarja, da ima Unija pomembno vlogo pri nudenju potrebnih kvalifikacij za pravičen prehod v skladu z evropskim zelenim dogovorom, tudi s financiranjem iz ESPG;
2.	se strinja s Komisijo, da so pogoji iz člena 4(2), točka (a), uredbe o ESPG izpolnjeni in da je Nemčija na podlagi te uredbe upravičena do finančnega prispevka v znesku 3 085 166 EUR, kar je 60 % skupnih stroškov v znesku 5 141 944 EUR, od česar stroški posameznikom prilagojenih storitev znašajo 4 936 274 EUR, stroški priprave, upravljanja, informiranja in obveščanja javnosti ter nadzora in poročanja pa 205 670 EUR;
3.	ugotavlja, da imajo nizkokvalificirani in starejši delavci veliko manj možnosti za ponovni vstop na trg dela v regiji in da je odpuščanje v podjetju Goodyear najbolj prizadelo ti ranljivi skupini; opozarja na profil presežnih delavcev, pri čemer sta dva od petih odpuščenih delavcev starejša od 50 let, več kot polovica pa ima srednješolsko izobrazbo ali manj, ter na zastarela znanja in spretnosti, zato meni, da bodo delavci zaradi upadanja števila prostih delovnih mest in geografske porazdelitve potrebovali dodatno prilagojeno podporo, zlasti ciljno usmerjeno pomoč, osredotočeno na izpopolnjevanje in preusposabljanje, da jim bo uspelo najti zaposlitev;
4.	ugotavlja, da je bilo 20. februarja 2025 med podjetjem Goodyear, zaposlenimi in podjetjem PMB International GmbH, ki je bilo izbrano za upravljanje prehodnega podjetja, sklenjenih skupno 915 tristranskih pogodb, pri čemer je bilo za Fuldo načrtovanih 781 prerazporeditev, za Hanau pa 134; pozdravlja navedbo, da naj bi se te številke povečale, saj bo podpisanih več sporazumov;
3.	je seznanjen z dejstvom, da je Nemčija dala vsa potrebna zagotovila, da se bosta pri dostopu do predlaganih ukrepov in njihovem izvajanju spoštovali načeli enake obravnave in nediskriminacije, da so bile upoštevane zahteve iz nacionalne zakonodaje in zakonodaje EU o kolektivnem odpuščanju, da je podjetje Goodyear Germany GmbH, ki je po odpuščanju nadaljevalo svoje dejavnosti, izpolnila svoje pravne obveznosti in ustrezno poskrbela za svoje delavce, da bo preprečeno vsakršno dvojno financiranje in da bo finančni prispevek iz ESPG skladen s postopkovnimi in materialnimi pravili Unije o državni pomoči;
5.	poudarja, da je Nemčija potrdila, da ukrepi, ki jih podpira ESPG, ne bodo financirani iz drugih finančnih instrumentov Unije;
6.	ugotavlja, da prilagojene storitve, ki bodo zagotovljene delavcem, vključujejo naslednje ukrepe: (a) ukrepi strokovnega izpopolnjevanja, (b) orientacijsko svetovanje in poklicno usmerjanje/ukrepi za aktivacijo, (c) svetovalna služba za zagon podjetja, (d) nepovratna sredstva za zagon podjetja, (e) pomoč pri iskanju zaposlitve, (f) spodbude za izpopolnjevanje, (g) dodatne spodbude (tj. nagrada za zaposlitev v času delovanja prehodnega podjetja itd.), (h) pomoč za usposabljanje; pozdravlja dejstvo, da bodo usposabljanja za osnovne digitalne spretnosti (Digitale Grundqualifizierung) na voljo na podlagi posameznikovega predhodnega znanja; poudarja, da bi bilo treba glede na starost in izobraževalni profil ciljnih upravičencev pri nudenju prilagojenih storitev upoštevati posebne potrebe teh skupin;
7.	poudarja zlasti pomen člena 7(2) uredbe o ESPG, v skladu s katerim je treba v usklajenem svežnju predvideti prihodnje obete na trgu dela ter potrebna znanja in spretnosti, združljiva s prehodom na trajnostno gospodarstvo, ki bo gospodarno z viri, pri čemer je poseben poudarek na razširjanju znanj in spretnosti, potrebnih v digitalni industrijski dobi; pozdravlja, da usposabljanje na področju IKT in dodatna podpora, predvidena v okviru storitev za iskanje nadomestne zaposlitve, vključujeta ta znanja in spretnosti, zlasti oceno digitalnih znanj in spretnosti, ter možnost izposoje prenosnikov, usposabljanja o njegovi uporabi in odgovorov na vprašanja o digitalnih veščinah;
8.	želi opozoriti na možnost, da se v usklajeni sveženj vključijo posebni časovno omejeni ukrepi, med drugim dodatki za nego otroka, kot je določeno v členu 7(2)(b) uredbe o ESPG, da se iskalcem zaposlitve omogoči udeležba v predlaganih dejavnostih.

